CELEX: 32019D1086
Language: el
Date: 2019-06-18 00:00:00
Title: Απόφαση (ΕΕ) 2019/1086 του Συμβουλίου, της 18ης Ιουνίου 2019, σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της συνόδου της ολομέλειας της ομάδας κρατών κατά της διαφθοράς (GRECO) ή στο πλαίσιο της Επιτροπής υπουργών του Συμβουλίου της Ευρώπης όσον αφορά την απόφαση για τη χορήγηση στην Ένωση καθεστώτος παρατηρητή στην GRECO

26.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 171/115
               
            
         ΑΠΟΦΑΣΗ (ΕΕ) 2019/1086 ΤΟΥ ΣΥΜΒΟΥΛΙΟΥ
         της 18ης Ιουνίου 2019
         σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της συνόδου της ολομέλειας της ομάδας κρατών κατά της διαφθοράς (GRECO) ή στο πλαίσιο της Επιτροπής υπουργών του Συμβουλίου της Ευρώπης όσον αφορά την απόφαση για τη χορήγηση στην Ένωση καθεστώτος παρατηρητή στην GRECO
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 83, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Το καταστατικό ψήφισμα (93)28 του Συμβουλίου της Ευρώπης για τις επιμέρους και διευρυμένες συμφωνίες προβλέπει τη δυνατότητα συμμετοχής των κρατών που δεν είναι μέλη του Συμβουλίου της Ευρώπης και των διεθνών οργανισμών ως παρατηρητών στο πλαίσιο επιμέρους και διευρυμένων συμφωνιών, όπως η συμφωνία σύστασης της ομάδας κρατών κατά της διαφθοράς (GRECO).
                  
               
                     (2)
                  
                  
                     Στις 6 Ιουνίου 2019, το Συμβούλιο εξέφρασε την υποστήριξή του στο καθεστώς παρατηρητή της Ένωσης στην GRECO και κάλεσε την Επιτροπή να παρουσιάσει πρόταση σχετικά με τη θέση που πρέπει να ληφθεί εξ ονόματος της Ένωσης στο πλαίσιο του Συμβουλίου της Ευρώπης.
                  
               
                     (3)
                  
                  
                     Στις 6 Ιουνίου 2019, η Επιτροπή υπέβαλε στον Γενικό Γραμματέα του Συμβουλίου της Ευρώπης αίτημα για τη συμμετοχή της Ένωσης στην GRECO ως παρατηρητή.
                  
               
                     (4)
                  
                  
                     Η απόκτηση καθεστώτος παρατηρητή έχει νομικά αποτελέσματα, που περιορίζονται στα ακόλουθα: οι παρατηρητές έχουν δικαίωμα συμμετοχής στις συνεδριάσεις της GRECO και πρόσβασης σε όλα τα υπό συζήτηση έγγραφα· οι παρατηρητές δεν έχουν δικαίωμα ψήφου, δεν υπόκεινται σε αξιολόγηση και δεν λαμβάνουν επίσημες θέσεις σε διαδικασίες αξιολόγησης ούτε συμμετέχουν σε αποστολές αξιολόγησης. Δεν απαιτείται οικονομική συμμετοχή από τους παρατηρητές.
                  
               
                     (5)
                  
                  
                     Η συμμετοχή της Ένωσης στην GRECO ως παρατηρητή δεν αποκλείει πιθανή μελλοντική συμμετοχή της στην GRECO ως πλήρους μέλους.
                  
               
                     (6)
                  
                  
                     Όλα τα κράτη μέλη της Ένωσης είναι μέλη της GRECO.
                  
               
                     (7)
                  
                  
                     Αναμένεται ότι η GRECO θα κληθεί να λάβει απόφαση σχετικά με το καθεστώς παρατηρητή της Ένωσης κατά την 83η σύνοδο της ολομέλειας της GRECO, που λαμβάνει χώρα στο Στρασβούργο στις 17-21 Ιουνίου 2019, ή κατά την επόμενη σύνοδο της ολομέλειας της GRECO.
                  
               
                     (8)
                  
                  
                     Εάν δεν ληφθεί η εν λόγω απόφαση κατά την 83η σύνοδο της ολομέλειας της GRECO ή κατά την επόμενη σύνοδο της ολομέλειάς της, αναμένεται ότι το θέμα θα παραπεμφθεί στην Επιτροπή υπουργών του Συμβουλίου της Ευρώπης και ότι η Επιτροπή υπουργών θα κληθεί να αποφασίσει επί της χορήγησης στην Ένωση καθεστώτος παρατηρητή στην GRECO.
                  
               
                     (9)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της συνόδου της ολομέλειας της GRECO ή, κατά περίπτωση, στο πλαίσιο της Επιτροπής υπουργών του Συμβουλίου της Ευρώπης όσον αφορά την έγκριση απόφασης για τη χορήγηση στην Ένωση καθεστώτος παρατηρητή στην GRECO.
                  
               
                     (10)
                  
                  
                     Η παρούσα απόφαση είναι σύμφωνη με την αρχή της καλόπιστης συνεργασίας.
                  
               
                     (11)
                  
                  
                     Η παρούσα απόφαση είναι σύμφωνη με την αρχή της δοτής αρμοδιότητας και δεν θίγει την κατανομή των αρμοδιοτήτων μεταξύ της Ένωσης και των κρατών μελών της.
                  
               
                     (12)
                  
                  
                     Σύμφωνα με τα άρθρα 1 και 2 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω πρωτοκόλλου, τα εν λόγω κράτη μέλη δεν συμμετέχουν στην έκδοση και την εφαρμογή της παρούσας απόφασης και δεν δεσμεύονται από αυτήν, ούτε υπόκεινται στην εφαρμογή της.
                  
               
                     (13)
                  
                  
                     Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν, ούτε υπόκειται στην εφαρμογή της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης όσον αφορά την απόφαση για τη χορήγηση στην Ένωση καθεστώτος παρατηρητή στην ομάδα κρατών κατά της διαφθοράς (GRECO), είναι η εξής:
            
                        α)
                     
                     
                        Τα κράτη μέλη της Ένωσης υποστηρίζουν την έγκριση της απόφασης χορήγησης στην Ένωση καθεστώτος παρατηρητή στην GRECO κατά την 83η σύνοδο της ολομέλειας της GRECO ή κατά την επόμενή σύνοδο της ολομέλειάς της.
                     
                  
                        β)
                     
                     
                        Εάν δεν ληφθεί η απόφαση για τη χορήγηση στην Ένωση καθεστώτος παρατηρητή στην GRECO κατά την 83η σύνοδο της ολομέλειας της GRECO ή κατά την επόμενη σύνοδο της ολομέλειάς της, τα κράτη μέλη της Ένωσης αποφαίνονται υπέρ της παραπομπής του ζητήματος στην Επιτροπή υπουργών του Συμβουλίου της Ευρώπης και αποφαίνονται υπέρ της έγκρισης από την εν λόγω επιτροπή της απόφασης χορήγησης στην Ένωση καθεστώτος παρατηρητή στην GRECO.
                     
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 18 Ιουνίου 2019.
            
               
                  Για το Συμβούλιο
               
               
                  Ο Πρόεδρος
               
               P. DAEA